3 Elements, Molecules, and Compounds
5 Molecules, Elements, and Compounds URacquel Hall uzalwa umama ongumJuda wakwa-Israel nobaba wase-Austria owaguqukela enkolweni yobuJuda. Umkhulu nogogo wakhe abazala unina babengabenkolo yaseZiyoni futhi babethuthele kwa-Israel ngo-1948, unyaka leli zwe elaba ngawo umbuso ozimele. I-Phaphama! yabuza uRacquel ukuthi yini eyamenza wahlolisisa izinkolelo zakhe zobuJuda.
Nakuba lalingekho isinagoge endaweni, angizange ngiwalahle amasiko obuJuda. Ngangikhanyisa amakhandlela ngeSabatha, ngifunde i-Torah futhi ngithandaze ngisebenzisa i-siddur noma incwadi yomthandazo. Esikoleni, ngangivame ukutshela engifunda nabo ukuthi inkolo yami iyona nkolo yokuqala. Ngangingakaze ngiyifunde ingxenye yeBhayibheli evame ukubizwa ngokuthi iTestamente Elisha, eligxila enkonzweni nasezimfundisweni zikaJesu Kristu. Eqinisweni, umama wangixwayisa ukuba ngingalifundi, esaba ukuthi izimfundiso zalo zazizongonakalisa.
Lapho ngiba neminyaka engu-17, ngabuyela e-United States ngiyophothula imfundo yami yezwe. Lapho, othile engangijwayelene naye owayezibiza ngomKristu wathi ukuphila kwami kuyohlale kuntula uma ngingenaye uJesu.
Ngaphendula, “Abantu abakholelwa kuJesu badukile.”
Wathi, “Uma kunjalo, ungasifinyelela kanjani isiphetho ngento ongazi lutho ngayo?”
Amazwi akhe ahlaba ephukela, ngoba ngangivame ukukubheka njengokuwubuwula ukuphawula ngento ongayazi. Ngihlazekile, ngathatha iBhayibheli lakhe ngaya nalo ekhaya futhi ngaqala ukufunda iTestamente Elisha.
Ngamangala ukuthola ukuthi abalobi beTestamente Elisha babengamaJuda. Kanti njengoba ngangiqhubeka ngifunda, ngaya ngokuya ngibona uJesu njengomJuda onomusa, othobekile futhi owayefuna ukusiza abantu, hhayi ukubaxhaphaza. Ngaze ngaya ngisho nasemtatsheni wezincwadi ngiyoboleka izincwadi ezikhuluma ngaye. Noma kunjalo, ayikho kulezi zinto eyangenza ngakholwa ukuthi wayenguMesiya. Abanye babeze bambize ngoNkulunkulu—umbono owawungenangqondo kimi. Kanti uJesu wayethandaza kubani—kuye ngokwakhe? Ngaphezu kwalokho, uJesu wafa. Kanti iBhayibheli lithi ngoNkulunkulu: “Wena awufi.” *
Iqiniso aliziphikisi futhi ngangizimisele ukulithola. Ngakho ngathandaza kuNkulunkulu ngobuqotho nangezinyembezi futhi ngangiqala ukuthandaza ngaphandle kosizo lwencwadi yomthandazo. Lapho nje ngiqeda, ngezwa othile engqongqoza emnyango. KwakungoFakazi BakaJehova ababili. Banginika enye yezincwadi zokufunda iBhayibheli. Le ncwadi kanye nezingxoxo ezalandela engaba nazo nalabo Fakazi, kwangiqinisekisa ukuthi izinkolelo zabo zisekelwe eBhayibhelini. Ngokwesibonelo, oFakazi babheka uJesu, hhayi njengengxenye kaZiqu-zintathu, kodwa ‘njengeNdodana kaNkulunkulu’ * “isiqalo sendalo kaNkulunkulu.” *
Ngokushesha ngemva kwalokho, ngabuyela eMexico, lapho ngaqhubeka khona ngifunda noFakazi ngeziprofetho eziphathelene noMesiya. Ngamangala ukuthi kuneziprofetho eziningi kangaka! Noma kunjalo, ngangisenokungabaza. Ngazibuza: ‘Ingabe uJesu kuphela ofanelana nalezi ziprofetho?’ nokuthi ‘Kuthiwani uma kwakumane nje kuyiqili elalizenza uMesiya?’
OFakazi bangibonisa iziprofetho okungekho qili elingazilingisa. Ngokwesibonelo, kusasele iminyaka engaphezu kuka-700, umprofethi uMika wathi uMesiya wayeyozalelwa eBethlehema laseJudiya. * Ubani onganquma indawo azozalelwa kuyo? U-Isaya waloba ukuthi uMesiya wayeyobulawa njengeselelesi esidelelekile, kodwa wayeyongcwatshwa nesigaba sezicebi. * Zonke lezi zibikezelo zagcwaliseka kuJesu.
KuDuteronomi 18:18, 19 kwabikezelwa ukuthi uNkulunkulu wayeyovusa umprofethi onjengoMose kwa-Israyeli. UNkulunkulu wathi noma ubani ‘ongeke awalalele amazwi ami ayowakhuluma egameni lami, mina ngokwami ngiyofuna ukuba alandise.’ Ukulifunda ngijule lonke iBhayibheli kwangenza ngaqiniseka ukuthi uJesu waseNazaretha wayeyilowo mprofethi.
Nikelela Umsebenzi Wethu Womhlaba Wonke